Kakav bi mogao biti utjecaj članova "tea-partyja" na kongresne izbore u studenom?
Pristaše čajanke su konzervativci, uglavnom bijelci, srednje dobi ili stariji i duboko nepovjerljivi prema vladi
Stručnjaci kažu da bi aktivisti iz čajanke mogli zakomplicirati kongresne izbore u studenom, ako istaknu svoje vlastite kandidate da se nadmeću s republikanskim i demokratskim. Analitičari vjeruju da bi to oduzelo republikancima glasove i pomoglo demokratima Konzervativni aktivisti okupljeni u pokretu tea-party, odnosno čajanki, na turneji su autobusom po cijeloj zemlji i stigli su u Washington. Pristaše ovog pokreta krenuli su na svoj put nizom skupova u saveznoj državi Nevadi. Pristaše čajanke su konzervativci. Uglavnom bijelci, srednje dobi ili stariji i duboko su nepovjerljivi prema vladi. Isto tako su vrlo kritični prema predsjedniku Baracku Obami i demokratima u Kongresu. "Socijalizam i tiranija, despotizam, komunizam i jedan prikriveni musliman." Bio je to Rusty Green. On putuje zemljom i nazoči skupovima pokreta čajanki gdje prodaje naljepnice za automobile i majice s protu-Obaminim sadžajima: "Ja vjerujem u maksimalnu slobodu i minimalnu vladu. Vladu treba kontrolirati narod, a ne vlada narod. To je ono što čajanke meni znače." Green je bio jedan od tisuća ljudi koji su bili na nedavnom skupu čajanke u mjestu Searchlight, u Nevadi. Iz tog je mjesta vođa demokratske većine u američkom Senatu, Harry Reid, a aktivisti čajanke su iskoristili svoj skup da pozovu na njegov poraz na izborima u studenome. Aktivisti čajanke ne vole poreze, vladinu potrošnju ni plan zdravstvene zaštite predsjednika Obame. Ali zato vole bivšu guvernerku Aljaske Saru Palin. "I mi nećemo sjediti i šutjeti – hvala vam što ste ustali." Mnogi u ovoj gomili u Searchlightu držali su transparente s pozivima Sari Palin da se kandidira za predsjednicu na izborima 2012. Većina lokalnih republikanskih političara, koja je nazočila ovom skupu, nadala se da će privući aktiviste čajanke u svoje kampanje. Sharron Angle je republikanka koja se natječe za senatsko mjesto u zakonodavnom tijelu Nevade. "Pokret čajanke je poput mene. Jednostavno su bolesni i umorni od načina na koji vlada povlači njihov Ustav po blatu." Stručnjaci kažu da bi aktivisti iz čajanke mogli zakomplicirati kongresne izbore u studenome, ako istaknu svoje vlastite kandidate da se nadmeću s republikanskim i demokratskim. Analitičari vjeruju da bi to oduzelo republikancima glasove i pomoglo demokratima. Tako misli i stručnjak za ispitivanje javnog mnijenja sa Sveučilišta Quinnipiac Petar Brown: "Ako će djelovati izvan okvira Republikanske stranke i istaknuti vlastite kandidate, to bi mogao biti problem za republikance. Ako će sudjelovati na primarnim, odnosno stranačkim izborima, to bi tad mogla biti znatna pomoć republikancima." U međuvremenu, konzervativni republikanski kandidati pokušavaju diljem zemlje pridobiti pokret čajanke i preuzeti dio njegove energije, nadajući se da bi im taj entuzijazam mogao donijeti pobjedu na izborni dan u studenome.